text: Slagteri afviser kritik
  13 september 2010 kl. 18.01
  Fagforeningen NNF kalder slagteriet Brørup for "uansvarlig", fordi man hellere vil ansætte udenlansk arbejdskraft end dansk. Men den påstand afviser slagteriets direktør, skirver dr.dk.
  Uden aftale 
  Slagteriarbejderne i Brørup frygter, at det lokale slagteri vil hente slagteriarbejdere fra Østeuropa, når der senere i år skal ansættes yderligere 50 slagteriarbejdere.
   
  - Vi har ikke kunnet få en aftale på plads om ansættelsesvilkår med ledelsen på Brørup Slagteri. De har bare sagt, at de vil have arbejdskraft, der kan træde direkte ind i produktionen, også selv om det er østeuropæisk arbejdskraft, siger Peder Pedersen, der er formand for slagteriarbejdernes fagforening NNF. 
  
  Forstår ikke bekymringen
  Slagteridirektør Gert Kjeldsen forstår ikke bekymringen. Han har en stak ansøgninger fra bl.a. ledige slagteriarbejdere.
  - Desuden ved vi, at der snart bliver nogen ledige, når Danish Crown lukker i Rødding, siger han.
  
  Problem 
  Peder Pedersen kalder det et problem, at virksomheden tilsyneladende ikke vil hjælpe de mange lokale ledige med at blive opkvalificeret.
  - Det mener vi,  at virksomheden skal gøre, fordi den også har et socialt ansvar, siger Peder Pedersen.
  Brørup Slagteri har i øjeblikket omkring 250 ansatte.
  